Document ID: 32006D0416

KOMISIJOS SPRENDIMAS
2006 m. birželio 14 d.
dėl tam tikrų pereinamojo laikotarpio priemonių, susijusių su didelio patogeniškumo naminių ar kitų nelaisvėje laikomų paukščių gripu Bendrijoje
(pranešta dokumentu Nr. C(2006) 2402)
(Tekstas svarbus EEE)
(2006/416/EB)
EUROPOS BENDRIJŲ KOMISIJA,
atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (1), ypač į jos 66 straipsnio 2 dalį,
kadangi:
(1)
Paukščių gripas yra pavojinga, labai užkrečiama naminių ir kitų paukščių liga, kurią sukelia skirtingų tipų virusai, priklausantys labai gausiai virusų šeimai Influenzaviridae. Paukščių gripo virusais gali užsikrėsti ir žinduoliai, įskaitant žmones, paprastai turėjusius tiesioginį kontaktą su užsikrėtusiais paukščiais. Pagal šiuo metu turimą mokslinę informaciją vadinamųjų mažo patogeniškumo paukščių gripo (MPPG) virusų keliamas pavojus yra mažesnis palyginti su tuo pavojumi, kurį kelia didelio patogeniškumo paukščių gripo (DPPG) virusai, atsirandantys dėl tam tikrų MPPG virusų mutacijų.
(2)
Siekiant užtikrinti gyvūnų sveikatos apsaugą ir prisidėti prie naminių paukščių sektoriaus plėtros 1992 m. gegužės 19 d. Tarybos direktyva 92/40/EEB, nustatančia Bendrijos paukščių gripo kontrolės priemones (2), buvo nustatytos Bendrijos priemonės, skirtos kontroliuoti DPPG virusų sukeliamą paukščių gripą.
(3)
Direktyvoje 92/40/EEB nustatytos priemonės buvo iš esmės peržiūrėtos, atsižvelgiant į naujausią mokslinę informaciją apie paukščių gripo keliamus pavojus gyvūnų ir visuomenės sveikatai, naujų laboratorinių tyrimų ir vakcinų kūrimą bei patirtį, įgytą per paskutiniuosius šios ligos protrūkius Bendrijoje bei trečiosiose šalyse. Remiantis šia peržiūra Direktyva 92/40/EEB buvo panaikinta ir pakeista Direktyva 2005/94/EB. Pagal Direktyvą 2005/94/EB valstybės narės iki 2007 m. liepos 1 d. turi perkelti jos nuostatas į nacionalinę teisę.
(4)
Dėl dabartinės paukščių gripo situacijos visame pasaulyje būtina nustatyti pereinamojo laikotarpio priemones, taikytinas ūkiuose, kuriuose įtariami arba patvirtinami DPPG virusų sukelti naminių ar kitų nelaisvėje laikomų paukščių gripo protrūkiai, kol valstybės narės Direktyvą 2005/94/EB perkels į nacionalinę teisę.
(5)
Šiame sprendime numatytos pereinamojo laikotarpio priemonės turėtų sudaryti sąlygas valstybėms narėms imtis proporcingų ir lanksčių ligos kontrolės priemonių atsižvelgiant į skirtingą įvairių viruso kamienų keliamo pavojaus mastą ir galimą tokių priemonių socialinį bei ekonominį poveikį žemės ūkio sektoriui ir kitiems susijusiems sektoriams, kartu užtikrinant, kad kiekvienu konkrečiu ligos paplitimo atveju būtų imamasi tinkamiausių priemonių.
(6)
Siekiant Bendrijos teisės aktų nuoseklumo ir aiškumo, šiuo sprendimu numatomomis pereinamojo laikotarpio priemonėmis turėtų būti atsižvelgiama į Direktyvoje 2005/94/EB numatytas ligos kontrolės priemones, o šioje direktyvoje nustatyti apibrėžimai taikomi šiam sprendimui.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Dalykas ir taikymo sritis
1. Šiuo sprendimu nustatomos tam tikros pereinamojo laikotarpio priemonės, taikytinos valstybėje narėje, kurioje įtariami arba patvirtinami didelio patogeniškumo paukščių gripo (DPPG) virusų sukelti naminių ar kitų nelaisvėje laikomų paukščių gripo protrūkiai.
2. Nepažeidžiant ūkiuose bei apsaugos ir priežiūros zonose, numatytose Direktyvoje 92/40/EEB, taikytinų priemonių, šiame sprendime numatytas priemones taiko valstybės narės, kurios nebaigė perkelti į nacionalinę teisę šiame sprendime minimų Direktyvos 2005/94/EB nuostatų.
2 straipsnis
Pranešimas
1. Valstybės narės užtikrina, kad įtarus ar nustačius DPPG, apie tai privalomai ir nedelsiant būtų pranešama kompetentingai institucijai.
2. Valstybės narės praneša stebėsenos, kurios paskirtis - nustatyti žinduolių užsikrėtimą didelio patogeniškumo paukščių gripo virusu, rezultatus ir nedelsdamos praneša Komisijai apie vykdant tokią stebėseną nustatytus patvirtinančius rezultatus.
3 straipsnis
Ūkiuose, kuriuose įtariami protrūkiai, taikytinos priemonės
1. Kai įtariamas protrūkis, kompetentinga institucija nedelsdama pradeda tyrimą, kad patvirtintų arba paneigtų paukščių gripo buvimą ir pradeda oficialiai stebėti tokį ūkį.
Kompetentinga institucija taip pat užtikrina, kad būtų laikomasi šio straipsnio 2 ir 3 dalyse numatytų priemonių.
2. Kompetentinga institucija užtikrina, kad ūkyje būtų taikomos šios priemonės:
a)
nustatomas naminių, kitų nelaisvėje laikomų paukščių bei naminių žinduolių skaičius arba prireikus nustatomas apytikris jų skaičius pagal naminių paukščių tipus ar kitų nelaisvėje laikomų paukščių rūšis;
b)
sudaromas sąrašas, kuriame nurodomas apytikslis ūkyje jau sergančių, nugaišusių ar įtariamų, kad užsikrėtę, kiekvienos kategorijos naminių, kitų nelaisvėje laikomų paukščių bei visų naminių žinduolių skaičius; šis sąrašas kasdien atnaujinamas, kad būtų atsižvelgta į protrūkio įtarimo laikotarpiu naujai išperėtus paukščius, gimusius ar nugaišusius gyvūnus, ir kompetentingos institucijos prašymu jai pateikiamas;
c)
visi naminiai paukščiai ir kiti nelaisvėje laikomi paukščiai patalpinami ūkyje esančio pastato viduje ir ten laikomi. Jei tai neįmanoma arba kenkia paukščių gerovei, jie izoliuojami kitoje to paties ūkio vietoje, kad neturėtų kontaktų su kituose ūkiuose esančiais naminiais ar kitais nelaisvėje laikomais paukščiais. Imamasi pagrįstų priemonių, kad būtų apriboti jų kontaktai su laukiniais paukščiais;
d)
jokie naminiai ir kiti nelaisvėje laikomi paukščiai negali patekti į ūkį ar jo palikti;
e)
laikantis atitinkamų biologinio saugumo priemonių, skirtų sumažinti paukščių gripo plitimą, naminių ar kitų nelaisvėje laikomų paukščių skerdenos, naminių paukščių mėsa, įskaitant subproduktus („naminių paukščių mėsa“), paukščių lesalas („lesalas“), įrankiai, medžiagos, atliekos, paukščių ar gyvulių išmatos, naminių ar kitų nelaisvėje laikomų paukščių mėšlas („mėšlas“), srutos, panaudotas kraikas ar kita, kas gali pernešti paukščių gripą, negali būti išvežta iš ūkio be kompetentingos institucijos leidimo;
f)
iš ūkio negali būti išvežami kiaušiniai;
g)
asmenų, naminių žinduolių rūšių, transporto priemonių ir įrangos vežimas į ūkį ar iš jo vyksta kompetentingos institucijos nustatytomis sąlygomis ir jai leidus;
h)
prie įėjimų ir išėjimų iš pastatų, kuriuose laikomi naminiai ar kiti nelaisvėje laikomi paukščiai, bei pačiame ūkyje vadovaujantis kompetentingos institucijos instrukcijomis naudojamos atitinkamos dezinfekavimo priemonės.
3. Kompetentinga institucija užtikrina, kad būtų atliekamas epidemiologinis tyrimas.
4. Nepaisant 1 dalies, kompetentinga institucija gali numatyti mėginių pristatymą kitais atvejais. Esant tokioms aplinkybėms, kompetentinga institucija gali veikti nepriimdama kai kurių ar visų 2 dalyje nurodytų priemonių.
4 straipsnis
Nuostatos, leidžiančios nukrypti nuo tam tikrų ūkiuose, kuriuose įtariami protrūkiai, taikytinų priemonių
1. Kompetentinga institucija, remdamasi rizikos vertinimu ir atsižvelgdama į atsargumo priemones, kurių buvo imtasi, bei į paskirties vietą, į kurią bus perkeliami paukščiai ir produktai, gali leisti taikyti nuostatas, leidžiančias nukrypti nuo priemonių, numatytų 3 straipsnio 2 dalies c-e punktuose.
2. Kompetentinga institucija taip pat gali leisti taikyti nuostatas, leidžiančias nukrypti nuo priemonių, numatytų 3 straipsnio 2 dalies h punkte tuo atveju, kai kiti nelaisvėje laikomi paukščiai laikomi nekomercinės paskirties patalpose.
3. Remiantis 3 straipsnio 2 dalies f punktu, kompetentinga institucija gali leisti siųsti kiaušinius:
a)
tiesiogiai į kiaušinių produktų gamybos įmonę, kaip nurodyta Europos Parlamento ir Tarybos reglamento (EB) Nr. 853/2004 III priedo X skirsnio II skyriuje (3), tam, kad jie būtų laikomi bei apdorojami pagal Europos Parlamento ir Tarybos reglamento (EB) Nr. 852/2004 II priedo XI skyrių (4), jei kompetentinga institucija išduoda tokį leidimą, jam taikomos Direktyvos 2005/94/EB III priede išdėstytos sąlygos; arba
b)
naikinti.
5 straipsnis
Ūkiuose, kuriuose įtariami protrūkiai, vykdytinų priemonių taikymo trukmė
3 straipsnyje numatytos priemonės, taikytinos ūkiuose protrūkių įtarimo atvejais, toliau taikomos tol, kol kompetentinga institucija paneigia paukščių gripo buvimą ūkyje.
6 straipsnis
Papildomos priemonės, taikomos remiantis epidemiologiniu tyrimu
1. Remdamasi epidemiologinio tyrimo rezultatais, kompetentinga institucija gali taikyti 2, 3 ir 4 dalyse numatytas priemones, ypač jei ūkis yra teritorijoje, kurioje laikomų naminių paukščių tankis yra itin didelis.
2. Naminių, kitų nelaisvėje laikomų paukščių bei kiaušinių vežimui ir paukštininkystės sektoriuje naudojamų transporto priemonių judėjimui nustatytoje teritorijoje arba visoje valstybėje narėje gali būti taikomi laikini apribojimai.
Tokie apribojimai taip pat gali būti taikomi naminių žinduolių rūšių vežimui, tačiau tokiu atveju jie negali trukti ilgiau kaip 72 valandas, nebent esama pateisinamų priežasčių.
3. 7 straipsnyje numatytos priemonės gali būti taikomos ūkyje.
Tačiau atsižvelgus į esamas sąlygas, jei yra galimybė, šias priemones galima taikyti tik naminiams paukščiams arba kitiems nelaisvėje laikomiems paukščiams, kurie įtariami užsikrėtę, ir jų produkcijos padaliniuose.
Jei naminiai ar kiti nelaisvėje laikomi paukščiai nužudomi, paimami jų mėginiai siekiant patvirtinti arba paneigti įtariamo protrūkio keliamą pavojų.
4. Aplink ūkį gali būti nustatyta laikina kontrolės zona, ir toje zonoje esančiuose ūkiuose, jei būtina, taikomos kai kurios arba visos 3 straipsnio 2 dalyje numatytos priemonės.
7 straipsnis
Ūkiuose, kuriuose patvirtinami protrūkiai, taikytinos priemonės
1. DPPG protrūkio atveju kompetentinga institucija užtikrina, kad būtų taikomos 3 straipsnio 2 ir 3 dalyse ir šio straipsnio 2-10 dalyse numatytos priemonės.
2. Visi ūkyje laikomi naminiai ir kiti nelaisvėje laikomi paukščiai nedelsiant nužudomi oficialiai prižiūrint. Nužudoma taip, kad būtų išvengta paukščių gripo paplitimo pavojaus, ypač vežant.
Tačiau valstybės narės, atsižvelgdamos į paukščių gripo išplitimo rizikos vertinimą, gali taikyti nukrypti leidžiančias nuostatas, kad tam tikrų rūšių naminiai ar kiti nelaisvėje laikomi paukščiai nebūtų nužudomi.
Kompetentinga institucija gali imtis atitinkamų priemonių, kad būtų sumažinama galimybė ūkyje esantiems laukiniams paukščiams užsikrėsti paukščių gripu.
3. Visos ūkyje esančios skerdenos ir kiaušiniai sunaikinami oficialiai prižiūrint.
4. Naminiai paukščiai, išperėti iš kiaušinių, surinktų ūkyje nuo galimos DPPG patekimo į ūkį dienos iki 3 straipsnio 2 dalyje numatytų priemonių taikymo dienos, oficialiai prižiūrimi ir tiriami.
5. Jei įmanoma, naminių paukščių, paskerstų ūkyje nuo galimos DPPG patekimo į ūkį dienos iki 3 straipsnio 2 dalyje numatytų priemonių taikymo dienos, mėsa ir kiaušiniai, surinkti ūkyje tuo pačiu laikotarpiu, turi būti atsekami ir sunaikinami oficialiai prižiūrint.
6. Visos galimai užkrėstos medžiagos, mėšlas ir atliekos, pavyzdžiui, pašaras, laikantis oficialaus veterinarijos gydytojo nurodymų, sunaikinamos arba apdorojamos taip, kad būtų užtikrintas paukščių gripo viruso sunaikinimas.
7. Sunaikinus skerdenas, pastatai, kuriuose jos buvo laikomos, ganyklos arba žemė, galimai užkrėsta įranga ir transporto priemonės, naudojamos galimai užkrėstiems naminiams ar kitiems nelaisvėje laikomiems paukščiams, skerdenoms, mėsai, pašarui, mėšlui, srutoms, kraikui ar bet kuriai kitai medžiagai vežti, valomi ir dezinfekuojami laikantis oficialaus veterinarijos gydytojo nurodymų.
8. Kiti nelaisvėje laikomi paukščiai ar naminių rūšių žinduoliai nepatenka į ūkį ir nepalieka jo be kompetentingos institucijos leidimo. Šis apribojimas netaikomas naminių rūšių žinduoliams, kurie būna tik žmonėms skirtose gyvenamosiose patalpose.
9. Pirminio protrūkio atveju išskirtas virusas tiriamas laboratorijoje genetiniam potipiui nustatyti. Minėtas virusas kuo greičiau pateikiamas Bendrijos paukščių gripo kontrolinei laboratorijai, kaip numatyta Direktyvos 2005/94/EB 51 straipsnio 1 dalyje.
8 straipsnis
Tam tikriems ūkiams taikomos nukrypti leidžiančios nuostatos
1. Kompetentinga institucija gali leisti nukrypti nuo 7 straipsnio 2 dalies pirmoje pastraipoje numatytų priemonių DPPG protrūkio atvejais nekomerciniame ūkyje, cirke, zoologijos sode, gyvūnų augintinių parduotuvėje, laukinės gamtos parke-rezervate, aptvertoje teritorijoje, kurioje naminiai ir kiti nelaisvėje laikomi paukščiai laikomi moksliniais tikslais arba siekiant išsaugoti nykstančias rūšis ar oficialiai registruotas retas naminių ar kitų nelaisvėje laikomų paukščių veisles, jeigu tokios nukrypti leidžiančios nuostatos netrukdo ligos kontrolei.
2. Kompetentinga institucija užtikrina, kad, priėmus 1 dalyje numatytą nukrypti leidžiančią nuostatą, naminiai ir kiti nelaisvėje laikomi paukščiai, kuriems ji taikoma:
a)
patalpinami ūkyje esančio pastato viduje ir ten laikomi; jei tai neįmanoma arba kenkia paukščių gerovei, jie izoliuojami kitoje to paties ūkio vietoje, kad neturėtų kontaktų su kituose ūkiuose esančiais naminiais ar kitais nelaisvėje laikomais paukščiais; imamasi visų įmanomų priemonių, kad būtų apribotas jų kontaktas su laukiniais paukščiais;
b)
toliau stebimi ir tiriami laikantis oficialaus veterinarijos gydytojo nurodymų ir neperkeliami, kol laboratoriniais tyrimais įrodoma, kad jie nebekelia didelės tolesnio DPPG paplitimo rizikos; ir
c)
neišvežami iš jų kilmės ūkio, nebent skerdimui arba į kitą ūkį:
i)
esantį toje pačioje valstybėje narėje, vadovaujantis kompetentingos institucijos nurodymais; arba
ii)
esantį kitoje valstybėje narėje, jei paskirties valstybė narė sutinka.
3. Nepaisant draudimo perkelti naminius ar kitus nelaisvėje laikomus paukščius pagal 2 dalies b punktą, kompetentinga institucija, remdamasi rizikos vertinimu, gali leisti taikant biologinio saugumo priemones išvežti naminius ar kitus paukščius, kurių negalima tinkamai laikyti ir stebėti kilmės ūkyje, į paskirtą ūkį toje pačioje valstybėje narėje, kur jie bus toliau oficialiai stebimi ir tiriami; jeigu toks leidimas netrukdo ligos kontrolei.
4. Kompetentinga institucija gali leisti taikyti nuostatas, leidžiančias nukrypti nuo 7 straipsnio 5 dalyje numatytų priemonių, kad kiaušiniai būtų tiesiogiai siunčiami į kiaušinių produktų gamybos įmonę, kaip nustatyta Reglamento (EB) Nr. 853/2004 III priedo X skirsnio II skyriuje, tam, kad jie būtų laikomi bei apdorojami pagal Reglamento (EB) Nr. 852/2004 II priedo XI skyrių.
5. Valstybės narės praneša Komisijai ir kitoms valstybėms narėms apie visas nukrypti leidžiančias nuostatas, suteiktas remiantis šia nuostata.
9 straipsnis
DPPG protrūkių atveju atskiruose produkcijos padaliniuose taikytinos priemonės
Ūkyje, kurį sudaro du ar daugiau atskiri produkcijos padaliniai, kilus DPPG protrūkiui kompetentinga institucija gali leisti produkcijos padaliniams, kuriuose laikomi naminiai ar kiti nelaisvėje laikomi paukščiai ir kuriuose neįtariama esant DPPG, taikyti nuostatas, leidžiančias nukrypti nuo 7 straipsnio 2 dalies pirmoje pastraipoje numatytų priemonių, jei tokių nukrypti leidžiančių nuostatų taikymas netrukdo ligos kontrolei.
Tokios nukrypti leidžiančios nuostatos taikomos tik dviem ar daugiau atskirų produkcijos padalinių, jei oficialus veterinarijos gydytojas, atsižvelgdamas į ūkių struktūrą, dydį, jose vykdomą veiklą, laikymo jose pobūdį, šėrimą, vandens šaltinius, įrangą, darbuotojus ir lankytojus, įsitikina, kad šie padaliniai visiškai nepriklauso nuo kitų produkcijos padalinių pagal išsidėstymą ir kasdieninę juose laikomų naminių ar kitų nelaisvėje laikomų paukščių priežiūrą.
Valstybės narės praneša Komisijai ir kitoms valstybėms narėms apie visas nukrypti leidžiančias nuostatas, suteiktas remiantis šia nuostata.
10 straipsnis
Sąlyčio ūkiuose taikytinos priemonės
1. Remdamasi epidemiologiniu tyrimu, kompetentinga institucija nusprendžia, ar ūkį reikia laikyti sąlyčio ūkiu.
Kompetentinga institucija užtikrina, kad 3 straipsnio 2 dalyje numatytos priemonės sąlyčio ūkyje būtų taikomos tol, kol juose bus paneigtas DPPG buvimas.
2. Remdamasi epidemiologiniu tyrimu, kompetentinga institucija gali taikyti 7 straipsnyje numatytas priemones sąlyčio ūkiuose, ypač esančiuose teritorijoje, kurioje laikomų naminių paukščių tankis yra itin didelis.
Pagrindiniai kriterijai, į kuriuos reikia atsižvelgti siekiant sąlyčio ūkiuose taikyti 7 straipsnyje numatytas priemones, išdėstyti Direktyvos 2005/94/EB IV priede.
3. Kompetentinga institucija užtikrina, kad nužudžius naminius ar kitus nelaisvėje laikomus paukščius, būtų paimami mėginiai, siekiant patvirtinti arba paneigti DPPG viruso buvimą tuose sąlyčio ūkiuose.
4. Kompetentinga institucija užtikrina, kad visų ūkių, kuriuose naminiai ar kiti nelaisvėje laikomi paukščiai buvo nužudyti bei sunaikinti, ir po to juose buvo patvirtintas paukščių gripo buvimas, pastatai ir visa įranga, kuri gali būti užkrėsta, bei transporto priemonės, naudojamos galimai užkrėstiems naminiams, kitiems nelaisvėje laikomiems paukščiams, skerdenoms, mėsai, pašarui, mėšlui, srutoms, kraikui ar bet kuriai kitai medžiagai vežti, būtų valomi ir dezinfekuojami laikantis oficialaus veterinarijos gydytojo nurodymų.
11 straipsnis
Apsaugos ir priežiūros zonų bei papildomų apribojimų zonų nustatymas kilus DPPG protrūkiams
1. Po DPPG protrūkio kompetentinga institucija nedelsdama nustato:
a)
apsaugos zoną, kurios spindulys yra mažiausiai trys kilometrai aplink ūkį;
b)
priežiūros zoną, kurios spindulys yra mažiausiai dešimt kilometrų aplink ūkį, apimančią apsaugos zoną.
2. Jei patvirtinamas kitų nelaisvėje laikomų paukščių susirgimo DPPG protrūkis nekomerciniame ūkyje, cirke, zoologijos sode, gyvūnų augintinių parduotuvėje, laukinės gamtos parke-rezervate, aptvertoje teritorijoje, kurioje kiti nelaisvėje laikomi paukščiai laikomi moksliniais tikslais arba siekiant išsaugoti nykstančias rūšis ar kitų nelaisvėje laikomų paukščių oficialiai registruotas retas veisles, ir jei toje vietoje nėra naminių paukščių, kompetentinga institucija, įvertinusi riziką, gali, tiek kiek būtina, nukrypti nuo 11-26 straipsnių nuostatų dėl apsaugos ir priežiūros zonų nustatymo bei jose taikomų priemonių, jei tokios nukrypti leidžiančios nuostatos netrukdo ligos kontrolei.
3. Nustatydama apsaugos ir priežiūros zonas, kaip numatyta 1 dalyje, kompetentinga institucija atsižvelgia bent į šiuos kriterijus:
a)
epidemiologinį tyrimą;
b)
geografinę padėtį, ypač natūralias ribas;
c)
ūkių išsidėstymą ir artumą bei apytikslį naminių paukščių skaičių;
d)
naminių ar kitų nelaisvėje laikomų paukščių vežimo ir prekybos jais ypatumus;
e)
įrangą ir personalą, galintį kontroliuoti naminių ar kitų nelaisvėje laikomų paukščių, jų skerdenų, mėšlo, kraiko ir panaudotų pakratų vežimą apsaugos ir priežiūros zonose, ypač jei naminiai ar kiti nelaisvėje laikomi paukščiai, kuriuos reikia nužudyti ir sunaikinti, turi būti išvežami iš jų kilmės ūkio.
4. Kompetentinga institucija gali nustatyti papildomas apribojimų zonas aplink ar šalia apsaugos ir priežiūros zonų, atsižvelgdama į 3 dalyje numatytus kriterijus.
5. Jei apsaugos, priežiūros ar papildoma apribojimų zona apima kelių valstybių narių teritorijas, suinteresuotųjų valstybių narių kompetentingos institucijos šią zoną nustato kartu.
12 straipsnis
Apsaugos ir priežiūros zonose kartu taikytinos priemonės
1. Kompetentinga institucija užtikrina, kad apsaugos ir priežiūros zonose būtų taikomos šios priemonės:
a)
nustatoma tvarka, leidžianti atsekti, kas galėtų platinti paukščių gripo virusą, įskaitant naminius, kitus nelaisvėje laikomus paukščius, mėsą, kiaušinius, skerdenas, pašarą, pakratus, žmones, turėjusius kontaktą su užkrėstais naminiais ar kitais nelaisvėje laikomais paukščiais, arba transporto priemones, naudojamas paukštininkystės pramonėje;
b)
kompetentingos institucijos prašymu laikytojai pateikia visą reikiamą informaciją apie naminius ar kitus nelaisvėje laikomus paukščius bei kiaušinius, įvežamus į ūkį ar išvežamus iš jo.
2. Kompetentinga institucija imasi visų pagrįstų veiksmų, kad užtikrintų, jog visi asmenys, esantys apsaugos ir priežiūros zonose, kuriose taikomi apribojimai, yra išsamiai susipažinę su taikomais apribojimais.
Ši informacija gali būti perduodama įspėjamaisiais pranešimais, per žiniasklaidą, pavyzdžiui, spaudą ir televiziją, arba kitomis atitinkamomis priemonėmis
3. Kompetentinga institucija, atsižvelgdama į epidemiologinę informaciją ar kitus įrodymus, ūkiuose ir teritorijose, kuriems gresia pavojus, gali įgyvendinti prevencinę likvidavimo programą, įskaitant prevencinį naminių paukščių ar kitų nelaisvėje laikomų paukščių skerdimą ar žudymą.
4. Valstybės narės, taikančios 3 dalyje numatytas priemones, nedelsdamos praneša apie jas Komisijai.
13 straipsnis
Surašymas ir oficialaus veterinarijos gydytojo apsilankymai bei stebėsena
Kompetentinga institucija užtikrina, kad apsaugos zonose būtų taikomos šios priemonės:
a)
kuo greičiau surašomi visi ūkiai;
b)
visuose komerciniuose ūkiuose kuo skubiau apsilankytų oficialus veterinarijos gydytojas, kad būtų atliktas klinikinis naminių ir kitų nelaisvėje laikomų paukščių patikrinimas ir prireikus paimti mėginiai laboratoriniams tyrimams laikantis oficialaus veterinarijos gydytojo nurodymų; saugomi tokių apsilankymų dokumentai ir apsilankant nustatyti faktai; prieš panaikinant apsaugos zoną, nekomerciniuose ūkiuose apsilankytų oficialus veterinarijos gydytojas;
c)
nedelsiant pradedama papildoma stebėsena laikantis oficialaus veterinarijos gydytojo nurodymų, kad būtų nustatytas bet koks paskesnis paukščių gripo plitimas apsaugos zonoje esančiuose ūkiuose.
14 straipsnis
Apsaugos zonose esantiems ūkiams taikytinos priemonės
Kompetentinga institucija užtikrina, kad apsaugos zonose esančiuose ūkiuose būtų taikomos šios priemonės:
a)
visi naminiai paukščiai ir kiti nelaisvėje laikomi paukščiai patalpinami ūkyje esančio pastato viduje ir ten laikomi. Jei tai neįmanoma arba kenkia paukščių gerovei, jie izoliuojami kitoje to paties ūkio vietoje, kad neturėtų kontaktų su kituose ūkiuose esančiais naminiais ar kitais nelaisvėje laikomais paukščiais. Imamasi visų pagrįstų priemonių, kad būtų apribotas jų kontaktas su laukiniais paukščiais;
b)
kuo greičiau sunaikinamos skerdenos;
c)
transporto priemonės ir įranga, naudojamos galimai užkrėstiems gyviems naminiams ar kitiems nelaisvėje laikomiems paukščiams, mėsai, pašarui, mėšlui, srutoms, kraikui ar kitoms medžiagoms vežti, valomos ir dezinfekuojamos laikantis oficialaus veterinarijos gydytojo nurodymų;
d)
visos transporto priemonių, kuriomis naudojasi personalas ar kiti asmenys, atvykstantys į ūkį ar iš jo išvykstantys, ir kurios gali būti užkrėstos, dalys valomos ir dezinfekuojamos laikantis oficialaus veterinarijos gydytojo nurodymų;
e)
jokie naminiai paukščiai, kiti nelaisvėje laikomi paukščiai ar naminiai žinduoliai negali būti įvežami į ūkį ar išvežami iš jo be kompetentingos institucijos leidimo. Šis apribojimas netaikomas žinduoliams, kurie tokiuose ūkiuose būna tik žmonėms skirtose gyvenamosiose patalpose, kuriose jie:
i)
neturi kontakto su vietoje laikomais naminiais paukščiais ar kitais nelaisvėje laikomais paukščiais; ir
ii)
nepasiekia jokių narvų ar teritorijų, kur yra kiti vietoje laikomi naminiai paukščiai ar kiti nelaisvėje laikomi paukščiai;
f)
apie bet kokį ūkiuose padidėjusį sergamumą arba gaištamumą ar didelį produkcijos sumažėjimą nedelsiant pranešama kompetentingai institucijai, kuri atlieka atitinkamus tyrimus, laikydamasi oficialaus veterinarijos gydytojo nurodymų;
g)
bet kuris asmuo, atvykstantis į ūkį ar iš jo išvykstantis, laikosi reikiamų biologinio saugumo priemonių, kurių paskirtis - paukščių gripo plitimo prevencija;
h)
siekiant supaprastinti ligos stebėseną ir kontrolę, laikytojas registruoja visus ūkyje, išskyrus gyvenamąsias patalpas, apsilankančius asmenis; šiuos įrašus privaloma pateikti kompetentingos institucijos prašymu. Tokių įrašų nereikia tais atvejais, kai lankytojai atvyksta į tokius ūkius kaip zoologijos sodai ir laukinės gamtos parkai-rezervatai, kuriuose jie negali patekti į teritorijas, kuriose laikomi paukščiai.
15 straipsnis
Draudimas iš ūkių šalinti ar naudoti panaudotą kraiką, mėšlą ar srutas
Kompetentinga institucija užtikrina, kad iš ūkių, esančių apsaugos zonose, būtų uždrausta šalinti ar naudoti panaudotą kraiką, taip pat mėšlą ar srutas, nebent ji tam suteiktų leidimą. Tačiau, taikant biologinio saugumo priemones, mėšlą ar srutas galima leisti išvežti iš ūkių į paskirtą įmonę apdorojimui arba laikinam saugojimui iki paskesnio perdirbimo, siekiant sunaikinti galimai esančius paukščių gripo virusus pagal Europos Parlamento ir Tarybos reglamentą (EB) Nr. 1774/2002 (5).
16 straipsnis
Mugės, turgūs ar kiti susibūrimai ir medžiojamų paukščių išteklių atkūrimas
Kompetentinga institucija užtikrina, kad naminių ar kitų nelaisvėje laikomų paukščių mugės, turgūs, parodos ir kiti susibūrimai apsaugos zonose būtų uždrausti.
Kompetentinga institucija užtikrina, kad naminiai ar kiti nelaisvėje laikomi paukščiai, skirti medžiojamų paukščių ištekliams atkurti, nebūtų paleidžiami apsaugos zonose.
17 straipsnis
Paukščių, kiaušinių, naminių paukščių mėsos ir skerdenų perkėlimo ir vežimo uždraudimas
1. Kompetentinga institucija užtikrina, kad apsaugos zonose naminių, kitų nelaisvėje laikomų paukščių, subrendusių naminių paukščių, vienadienių viščiukų, kiaušinių ir skerdenų perkėlimas ar vežimas iš ūkių keliais, išskyrus ūkiams priklausančius privažiavimo kelius, arba geležinkeliu, būtų draudžiamas.
2. Kompetentinga institucija užtikrina, kad naminių paukščių mėsos vežimas iš skerdyklų, išpjaustymo įmonių ir šaldymo sandėlių būtų uždraustas, nebent ji būtų:
a)
naminių paukščių, kilusių ne iš apsaugos zonų, ir saugoma bei vežama atskirai nuo naminių paukščių, kilusių iš apsaugos zonų, mėsos; arba
b)
mažiausiai prieš 21 dieną iki nustatytos anksčiausio užsikrėtimo apsaugos zonoje esančiame ūkyje dienos visą laiką laikoma ir vežama atskirai nuo tokios mėsos, gautos po tos dienos.
3. Tačiau 1 ir 2 dalyje nustatytas draudimas netaikomas tranzitui per apsaugos zoną keliais ar geležinkeliu neiškraunant ar nesustojant.
18 straipsnis
Nukrypti leidžiančios nuostatos, taikomos naminių paukščių tiesioginiam vežimui neatidėliotinam skerdimui ir naminių paukščių mėsos perkėlimui arba apdorojimui
1. Nukrypdama nuo 17 straipsnio, kompetentinga institucija gali leisti tiesiogiai vežti naminius paukščius, kilusius iš apsaugos zonoje esančio ūkio, neatidėliotinam skerdimui į paskirtą skerdyklą, jei įvykdomos šios sąlygos:
a)
oficialus veterinarijos gydytojas atliko klinikinę paukščių apžiūrą jų kilmės ūkyje per 24 valandas nuo jų išsiuntimo paskersti;
b)
tam tikrais atvejais, laikantis oficialaus veterinarijos gydytojo nurodymų, buvo atlikti laboratoriniai naminių paukščių tyrimai jų kilmės ūkyje ir gauti patenkinami rezultatai;
c)
naminiai paukščiai vežami kompetentingos institucijos arba jai prižiūrint užplombuotose transporto priemonėse;
d)
už paskirtą skerdyklą atsakinga kompetentinga institucija yra informuojama ir sutinka priimti naminius paukščius, o vėliau patvirtina paukščių paskerdimą išsiuntimo vietos kompetentingai institucijai;
e)
naminiai paukščiai, kilę iš apsaugos zonos, laikomi atskirai nuo kitų naminių paukščių ir skerdžiami atskirai arba skirtingu laiku nei kiti naminiai paukščiai, pageidautina darbo dienos pabaigoje; vėliau, prieš kitų naminių paukščių skerdimą, atliekamas valymas ir dezinfekavimas;
f)
oficialus veterinarijos gydytojas užtikrina, kad paskirtoje skerdykloje būtų atliktas nuodugnus naminių paukščių patikrinimas, atvežus naminius paukščius ir juos paskerdus;
g)
mėsa neteikiama prekybai Bendrijoje ar tarptautinei prekybai ir žymima šviežios mėsos sveikatos žyma, numatyta Tarybos direktyvos 2002/99/EB (6) II priede;
h)
mėsa gaunama, išpjaustoma, vežama ir laikoma atskirai nuo tos, kuri skirta prekybai Bendrijoje ir tarptautinei prekybai, bei panaudojama taip, kad nepatektų tarp mėsos produktų, skirtų prekybai Bendrijoje ar tarptautinei prekybai, nebent ji buvo apdorota taip, kaip išdėstyta Direktyvos 2002/99/EB III priede.
2. Nukrypdama nuo 17 straipsnio, kompetentinga institucija gali leisti tiesiogiai vežti naminius paukščius, kilusius iš ūkio, kuris nėra apsaugos zonoje, neatidėliotinam skerdimui į paskirtą skerdyklą, esančią apsaugos zonoje, ir po to perkelti gautą tokių naminių paukščių mėsą, jei:
a)
už paskirtą skerdyklą atsakinga kompetentinga institucija yra informuojama ir sutinka priimti naminius paukščius, o vėliau patvirtina paukščių paskerdimą išsiuntimo vietos kompetentingai institucijai;
b)
naminiai paukščiai laikomi atskirai nuo kitų naminių paukščių, kilusių iš ūkių, esančių apsaugos zonoje, ir skerdžiami atskirai arba skirtingu laiku nei kiti naminiai paukščiai;
c)
gauta naminių paukščių mėsa išpjaustoma, vežama ir laikoma atskirai nuo kitų naminių paukščių, kilusių iš ūkių, esančių apsaugos zonoje, mėsos;
d)
gyvūninės kilmės šalutiniai produktai sunaikinami.
19 straipsnis
Nukrypti leidžiančios nuostatos, taikomos vienadienių viščiukų tiesioginiam vežimui
1. Nukrypdama nuo 17 straipsnio, kompetentinga institucija gali leisti iš apsaugos zonoje esančio ūkio kilusius vienadienius viščiukus tiesiogiai vežti į toje pačioje valstybėje narėje esantį ūkį ar to ūkio paukštidę, pageidautina, esančius už apsaugos ar priežiūros zonų ribų, jei įvykdomos šios sąlygos:
a)
jie vežami kompetentingos institucijos arba jai prižiūrint užplombuotose transporto priemonėse;
b)
vežant ir paskirties ūkyje taikomos atitinkamos biologinio saugumo priemonės;
c)
nuo vienadienių viščiukų atvežimo į ūkį dienos paskirties ūkį pradedama oficialiai stebėti;
d)
jei naminiai paukščiai išvežami iš apsaugos ar priežiūros zonų, paskirties ūkyje jie laikomi ne mažiau kaip 21 dieną.
2. Nukrypdama nuo 17 straipsnio, kompetentinga institucija gali leisti vienadienius viščiukus, išperėtus iš kiaušinių, kilusių iš ūkių, esančių už apsaugos ir priežiūros zonų ribų, tiesiogiai vežti į bet kurį kitą ūkį toje pačioje valstybėje narėje, pageidautina, esantį už apsaugos ir priežiūros zonų ribų, jei siunčiančios peryklos logistika ir higienos sąlygos darbo vietoje užtikrina, kad tie kiaušiniai neturėjo jokio kontakto su kitais periniais kiaušiniais ar vienadieniais viščiukais, kilusiais iš naminių paukščių pulkų tokiose zonose, ir todėl esančių kitokios sveikatos būklės.
20 straipsnis
Nukrypti leidžiančios nuostatos, taikomos subrendusių naminių paukščių tiesioginiam vežimui
Nukrypdama nuo 17 straipsnio, kompetentinga institucija gali leisti subrendusius naminius paukščius tiesiogiai gabenti į ūkį arba to ūkio paukštidę, pageidautina, esančią apsaugos ar priežiūros zonoje, kurioje nėra jokių kitų naminių paukščių, jei įvykdomos šios sąlygos:
a)
oficialus veterinarijos gydytojas atliko klinikinę naminių ir kitų nelaisvėje laikomų paukščių apžiūrą jų kilmės ūkyje, pirmiausia tų, kurie turi būti išvežti;
b)
tam tikrais atvejais, laikantis oficialaus veterinarijos gydytojo nurodymų, buvo atlikti laboratoriniai naminių paukščių tyrimai jų kilmės ūkyje, ir gauti patenkinami rezultatai;
c)
subrendę naminiai paukščiai vežami kompetentingos institucijos ar jai prižiūrint užplombuotose transporto priemonėse;
d)
atvežus subrendusius naminius paukščius paskirties ūkį ar paukštidę pradedama oficialiai stebėti;
e)
jei naminiai paukščiai išvežami iš apsaugos ar priežiūros zonų, paskirties ūkyje jie laikomi ne mažiau kaip 21 dieną.
21 straipsnis
Nukrypti leidžianti nuostata, taikoma perinių ir maistinių kiaušinių tiesioginiam vežimui
1. Nukrypdama nuo 17 straipsnio, kompetentinga institucija gali leisti tiesiogiai vežti perinius kiaušinius iš bet kurio ūkio į kompetentingos institucijos paskirtą peryklą („paskirtoji perykla“), esančią apsaugos zonoje, arba iš ūkio, esančio apsaugos zonoje, į bet kurią paskirtą peryklą, jei įvykdomos šios sąlygos:
a)
tėviniai pulkai, iš kurių gauti periniai kiaušiniai, yra oficialaus veterinarijos gydytojo patikrinti pagal kompetentingos institucijos nurodymus ir tuose ūkiuose neįtariamas paukščių gripo užkrato buvimas;
b)
periniai kiaušiniai ir jų pakuotės prieš išsiuntimą dezinfekuojamos ir įmanoma užtikrinti šių kiaušinių atsekamumą;
c)
naminiai paukščiai vežami kompetentingos institucijos arba jai prižiūrint užplombuotose transporto priemonėse;
d)
biologinio saugumo priemonės paskirtoje perykloje taikomos vadovaujantis kompetentingos institucijos nurodymais.
2. Nukrypdama nuo 17 straipsnio, kompetentinga institucija gali leisti tiesioginį kiaušinių vežimą:
a)
į kompetentingos institucijos nurodytą pakavimo centrą („paskirtasis pakavimo centras“), jeigu jie supakuoti į vienkartinę pakuotę, ir jei pagal kompetentingos institucijos nurodymus taikomos visos biologinio saugumo priemonės;
b)
į kiaušinių produktų gamybos įmonę, kaip nurodyta Reglamento (EB) Nr. 853/2004 III priedo X skirsnio II skyriuje, tam, kad jie būtų laikomi bei apdorojami pagal Reglamento (EB) Nr. 852/2004 II priedo XI skyrių; arba
c)
sunaikinti.
22 straipsnis
Nukrypti leidžianti nuostata, taikoma tiesioginiam skerdenų vežimui
Nukrypdama nuo 17 straipsnio, kompetentinga institucija gali leisti tiesiogiai vežti skerdenas tik tada, jeigu jos vežamos sunaikinti.
23 straipsnis
Transporto priemonių valymas ir dezinfekavimas
Kompetentinga institucija užtikrina, kad transporto priemonės ir įranga, naudojamos vežimui, kaip numatyta 18-22 straipsniuose, būtų valomos ir dezinfekuojamos nedelsiant laikantis oficialaus veterinarijos gydytojo nurodymų.
24 straipsnis
Priemonių taikymo trukmė
1. 13-23 straipsniuose numatytos priemonės taikomos bent 21 dieną po pirminio valymo ir dezinfekavimo užkrėstame ūkyje užbaigimo dienos laikantis oficialaus veterinarijos gydytojo nurodymų ir tol, kol apsaugos zonoje esantys ūkiai bus ištirti laikantis oficialaus veterinarijos gydytojo nurodymų.
2. Kai 13-23 straipsniuose numatytos priemonės nebetaikomos, kaip numatyta šio straipsnio 1 dalyje, buvusioje apsaugos zonoje taikomos 25 straipsnyje nustatytos priemonės tol, kol jų nebereikės taikyti pagal 26 straipsnį.
25 straipsnis
Priežiūros zonose taikytinos priemonės
Kompetentinga institucija užtikrina, kad priežiūros zonose būtų taikomos šios priemonės:
a)
kuo skubiau surašomi visi komerciniai naminių paukščių ūkiai;
b)
uždraudžiamas naminių paukščių, subrendusių naminių paukščių, vienadienių viščiukų, kiaušinių vežimas priežiūros zonoje, nebent leidimą išduotų kompetentinga institucija, kuri užtikrintų, kad būtų taikomos atitinkamos biologinio saugumo priemonės, siekiant užkirsti kelią paukščių gripo plitimui; šis draudimas netaikomas tranzitui per priežiūros zoną keliu ar geležinkeliu neiškraunant ir nesustojant;
c)
uždraudžiamas naminių paukščių, subrendusių naminių paukščių, vienadienių viščiukų, kiaušinių vežimas į ūkius, skerdyklas, pakavimo centrus ar kiaušinių produktų gamybos įmonę, esančius už priežiūros zonos ribų; tačiau kompetentinga institucija gali leisti tiesiogiai vežti:
i)
skersti numatytus naminius paukščius į paskirtą skerdyklą neatidėliotinam skerdimui pagal 18 straipsnio 1 dalies a, b ir d punktus;
kompetentinga institucija gali leisti tiesiogiai vežti naminius paukščius, kilusius iš ūkio, kuris nėra apsaugos ir priežiūros zonose, neatidėliotinam skerdimui į paskirtą skerdyklą, esančią apsaugos zonoje ir vėlesniam tokių naminių paukščių mėsos vežimui;
ii)
subrendusius naminius paukščius į ūkį, kuriame nelaikomi jokie kiti paukščiai, toje pačioje valstybėje narėje; atvežus subrendusius naminius paukščius, šį ūkį pradedama oficialiai stebėti, ir subrendę paukščiai paskirties ūkyje laikomi ne trumpiau kaip 21 dieną;
iii)
vienadienius viščiukus:
-
į ūkį ar tokio ūkio paukštidę, kuri yra toje pačioje valstybėje narėje, jeigu taikomos atitinkamos biologinio saugumo priemonės, po gabenimo ūkį pradedama oficialiai stebėti ir vienadieniai viščiukai paskirties ūkyje laikomi ne trumpiau kaip 21 dieną; arba
-
jei jie išperėti iš perinių kiaušinių, kilusių iš naminių paukščių ūkių, esančių už apsaugos ir priežiūros zonų ribų, į bet kurį ūkį, jeigu siunčiančiosios peryklos logistika ir darbo sąlygų biologinis saugumas užtikrina, kad šie kiaušiniai neturėjo kontakto su kitais periniais kiaušiniais ar vienadieniais viščiukais, kilusiais iš naminių paukščių pulkų, esančių tose zonose, ir todėl jie yra kitokios sveikatos būklės;
iv)
perinius kiaušinius į paskirtą peryklą, esančią priežiūros zonoje ar už jos; kiaušiniai ir jų pakuotė prieš išsiuntimą dezinfekuojami ir būtinai užtikrinamas šių kiaušinių atsekamumas;
v)
maistinius kiaušinius į paskirtąjį pakavimo centrą, jeigu jie supakuoti į vienkartinę pakuotę, ir jei taikomos visos biologinio saugumo priemonės pagal kompetentingos institucijos nurodymus;
vi)
kiaušinius į kiaušinių produktų gamybos įmonę, esančią priežiūros zonoje ar už jos ribų, kaip nurodyta Reglamento (EB) Nr. 853/2004 III priedo X skirsnio II skyriuje, tam, kad jie būtų laikomi bei apdorojami pagal Reglamento (EB) Nr. 852/2004 II priedo XI skyrių;
vii)
kiaušinius sunaikinti;
d)
bet kuris asmuo, atvykstantis į priežiūros zonoje esantį ūkį, ar iš jo išvykstantis, laikosi atitinkamų biologinio saugumo priemonių, kurių paskirtis - paukščių gripo plitimo prevencija;
e)
transporto priemonės ir įranga, naudojamos galimai užkrėstiems gyviems naminiams ar kitiems nelaisvėje laikomiems paukščiams, skerdenoms, pašarui, mėšlui, srutoms ir kraikui ar bet kuriai kitai medžiagai vežti, po užkrėtimo nedelsiant valomos ir dezinfekuojamos laikantis oficialaus veterinarijos gydytojo nurodymų;
f)
jokie naminiai paukščiai, kiti nelaisvėje laikomi paukščiai ar naminių rūšių žinduoliai negali būti įvežami į ūkį, kuriame naminiai paukščiai laikomi be kompetentingos institucijos leidimo, ar iš jo išvežami. Šis apribojimas netaikomas žinduoliams, kurie tokiuose ūkiuose būna tik žmonėms skirtose gyvenamosiose patalpose, kuriose jie:
i)
neturi kontakto su vietoje laikomais naminiais paukščiais ar kitais nelaisvėje laikomais paukščiais; ir
ii)
nepasiekia jokių narvų ar teritorijų, kur yra kiti vietoje laikomi naminiai paukščiai ar kiti nelaisvėje laikomi paukščiai;
g)
apie bet kokį ūkiuose padidėjusį sergamumą ar gaištamumą ir ryškų produkcijos sumažėjimą nedelsiant pranešama kompetentingai institucijai, kuri atlieka atitinkamus tyrimus, laikydamasi oficialaus veterinarijos gydytojo nurodymų;
h)
uždraudžiamas panaudoto kraiko, taip pat mėšlo ar srutų pašalinimas ar naudojimas, nebent kompetentinga institucija tai leistų; mėšlą galima leisti išvežti, taikant biologinio saugumo priemones, iš ūkio, esančio priežiūros zonoje, į paskirtąją įmonę perdirbimui arba laikinam saugojimui iki paskesnio perdirbimo, siekiant sunaikinti galimai esančius paukščių gripo virusus pagal Reglamentą (EB) Nr. 1774/2002;
i)
uždraudžiamos mugės, turgūs, parodos ar kiti naminių ar kitų nelaisvėje laikomų paukščių sambūriai;
j)
naminiai paukščiai neišleidžiami medžiojamų paukščių ištekliams atnaujinti.
26 straipsnis
Priemonių taikymo trukmė
25 straipsnyje numatytos priemonės taikomos bent 30 dienų po pirminio valymo ir dezinfekavimo užkrėstame ūkyje užbaigimo dienos, laikantis oficialaus veterinarijos gydytojo nurodymų.
27 straipsnis
Papildomose apribojimų zonose taikytinos priemonės
1. Kompetentinga institucija gali nustatyti, kad kai kurios arba visos 13-26 straipsniuose numatytos priemonės būtų taikomos papildomose apribojimų zonose, numatytose 11 straipsnio 4 dalyje („papildomos apribojimų zonos“).
2. Kompetentinga institucija, atsižvelgdama į Direktyvos 2005/94/EB IV priedo kriterijus, papildomose apribojimų zonose esančiuose ūkiuose ar zonose, kuriems kyla pavojus, jei tai patvirtinama epidemiologine informacija ar kitais įrodymais, gali taikyti prevencinę likvidavimo programą, įskaitant prevencinį naminių paukščių ar kitų nelaisvėje laikomų paukščių skerdimą arba žudymą.
Šių ūkių ištekliai atnaujinami vadovaujantis kompetentingos institucijos nurodymais.
3. Valstybės narės, taikančios 1 ir 2 dalyse numatytas priemones, apie tai nedelsdamos praneša Komisijai.
28 straipsnis
Laboratoriniai tyrimai ir kitos priemonės, susijusios su kiaulėmis ir kitomis gyvūnų rūšimis
1. Kompetentinga institucija užtikrina, kad, bet kuriame ūkyje nustačius DPPG, būtų atliekami reikiami visų tuose ūkiuose esančių kiaulių laboratoriniai tyrimai, siekiant patvirtinti arba paneigti, kad šios kiaulės yra ar buvo užsikrėtusios didelio patogeniškumo paukščių gripo virusu.
Kiaulės neišvežamos iš ūkio, kol negaunami šių tyrimų rezultatai.
2. Jeigu, atlikus 1 dalyje numatytus laboratorinius testus, patvirtinama, kad kiaulės užsikrėtusios DPPG virusu, kompetentinga institucija gali leisti jas vežti į kitus kiaulių ūkius arba paskirtas skerdyklas, jeigu atlikus tolesnius atitinkamus tyrimus įrodyta, kad paukščių gripo plitimo rizika nėra didelė.
3. Kompetentinga institucija užtikrina, kad jei, atlikus 1 dalyje numatytus laboratorinius tyrimus, būtų patvirtintas didelis pavojus sveikatai, kiaulės būtų kuo skubiau nužudomos oficialiai prižiūrint, tokiu būdu siekiant išvengti paukščių gripo viruso plitimo, ypač vežant, remiantis Tarybos direktyva 93/119/EEB (7).
4. Patvirtinus paukščių gripo buvimą bet kuriame ūkyje, kompetentinga institucija, įvertinusi riziką, 1, 2 ir 3 dalyse numatytas priemones gali taikyti kitiems žinduoliams, laikomiems šiuose ūkiuose; šias priemones ji taip pat gali taikyti sąlyčio ūkiuose.
5. Valstybės narės praneša Komisijai per Maisto grandinės ir gyvūnų sveikatos nuolatinį komitetą apie tyrimų ir pagal 1-4 dalis taikytų priemonių rezultatus.
6. Patvirtinus, kad bet kuriame ūkyje kiaulės ar kiti žinduoliai užsikrėtę DPPG virusu, kompetentinga institucija gali pradėti jį stebėti, siekdama nustatyti ir taikyti priemones, kurios užkirstų kelią tolesniam DPPG viruso perdavimui kitoms rūšims.
29 straipsnis
Pulko atkūrimas ūkiuose
1. Valstybės narės užtikrina, kad pritaikius 7 straipsnyje numatytas priemones, būtų laikomasi šio straipsnio 2-5 dalių.
2. Naminių paukščių pulkas komerciniuose naminių paukščių ūkiuose neatkuriamas 21 dieną po galutinio valymo ir dezinfekavimo užbaigimo dienos, laikantis oficialaus veterinarijos gydytojo nurodymų.
3. Per 21 dieną nuo komercinių naminių paukščių ūkių pulko atkūrimo dienos taikomos šios priemonės:
a)
oficialiai paskirtas veterinarijos gydytojas bent vieną kartą patikrina naminių paukščių sveikatos būklę. Šis sveikatos būklės patikrinimas, arba jeigu atliekamas daugiau nei vienas sveikatos būklės patikrinimas, galutinis sveikatos būklės patikrinimas atliekamas kuo arčiau pirmiau nurodyto 21 dienos laikotarpio pabaigos;
b)
laboratoriniai tyrimai atliekami laikantis kompetentingos institucijos nurodymų;
c)
naminiai paukščiai, nugaišę atkuriant pulką, tiriami laikantis kompetentingos institucijos nurodymų;
d)
bet kuris asmuo, patenkantis ar paliekantis komercinį naminių paukščių ūkį, laikosi biologinio saugumo priemonių, skirtų paukščių gripo plitimo prevencijai;
e)
atkuriant pulką naminiai paukščiai iš komercinio naminių paukščių ūkio neišvežami be kompetentingos institucijos leidimo;
f)
savininkas registruoja produkcijos duomenis, įskaitant duomenis apie sergamumą ir gaištamumą, bei reguliariai juos atnaujina;
g)
apie bet kokius didesnius produkcijos duomenų, nurodytų f punkte, pokyčius ir kitus nukrypimus nuo normos nedelsiant pranešama kompetentingai institucijai.
4. Kompetentinga institucija, įvertinusi riziką, gali pareikalauti, kad 3 dalyje numatytos priemonės būtų taikomos ūkiams, kurie nėra nekomerciniai naminių paukščių ūkiai, arba kitų rūšių gyvūnams, esantiems komerciniame naminių paukščių ūkyje.
5. Pakartotinai naminių paukščių pulkas sąlyčio ūkiuose atkuriamas vadovaujantis kompetentingos institucijos nurodymais, pagrįstais rizikos įvertinimu.
30 straipsnis
Galiojimas
Šis sprendimas taikomas iki 2007 m. birželio 30 d.
31 straipsnis
Adresatai
Šis sprendimas skirtas valstybėms narėms.
Priimta Briuselyje, 2006 m. birželio 14 d.

Labels: 17
0
3
6
12